### NN 40/2025 (7.3.2025.), Odluka o izmjeni i dopuni Odluke o gradskim porezima Grada Hvara

Grad Hvar

555

Na temelju članka 20. stavka 1. Zakona o lokalnim porezima (»Narodne novine« broj: 115/16, 101/17, 114/22, 114/23 i 152/24) i članka 25. Statuta Grada Hvara (»Službeni glasnik Grada Hvara« broj: 3/18, 10/18 i 2/21) Gradsko vijeće Grada Hvara na 44. sjednici održanoj 21. veljače 2025. godine, donosi

ODLUKU

O IZMJENI I DOPUNI ODLUKE O GRADSKIM POREZIMA GRADA HVARA

Članak 1.

U Odluci o gradskim porezima Grada Hvara (»Službeni glasnik Grada Hvara« broj: 9/17) u poglavlju II. VRSTE POREZA u članku 2. točka 2. se mijenja i glasi:

»2. porez na nekretnine i«.

Članak 2.

Naziv odjeljka iznad članka 6. mijenja se i glasi:

»2. POREZ NA NEKRETNINE«

Članak 3.

Članak 6. mijenja se i glasi:

»Porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Nekretnina je svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

Iznimno od stavka 1. ovoga članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.

Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole.

Obveza plaćanja poreza na dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnove obavljanja djelatnosti te prijava prostora kao nekomercijalnog smještaja nema utjecaja na utvrđivanje statusa nekretnine za potrebe utvrđivanja poreza na nekretnine.

Porez na nekretnine plaća se godišnje u iznosu od 3,00 eura/m² korisne površine nekretnine, određene propisom kojim se uređuju uvjeti i mjerila za izračun zaštićene najamnine, a u korist proračuna Grada Hvara.

Porez iz stavka 1. ovog članka plaća se u roku od 15 dana od dane dostave rješenja o utvrđivanju poreza.

Porez na nekretnine lokalni je porez čiji se prihod dijeli:

1. 80 % udio pripada Gradu Hvaru na čijem se području nekretnina nalazi

2. 20 % udio pripada Splitsko-dalmatinskoj županiji na čijem se području nekretnina nalazi.«

Članak 4.

Članak 7. mijenja se i glasi:

»Porez na nekretnine ne plaća se na nekretnine:

1. koje služe za stalno stanovanje

2. koje se iznajmljuju na temelju ugovora o najmu za stalno stanovanje

3. javne namjene i nekretnine namijenjene institucionalnom smještaju osoba

4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci

5. preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci

6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor

7. u slučajevima kada se iz svih okolnosti može utvrditi da je onemogućena stambena namjena nekretnine

8. u vlasništvu jedinica lokalne samouprave koje se nalaze isključivo na teritoriju te jedinice lokalne samouprave

9. koje domaćinu određenom prema propisu kojim se uređuje ugostiteljska djelatnost služe za stalno stanovanje.

Radi dokazivanja da se radi o nekretnini koja služi za stalno stanovanje, porezni obveznik dužan je na poziv poreznog tijela dokazati činjenicu stalnog stanovanja, pri čemu se činjenica stalnog stanovanja ne smatra dokazanom prijavom prebivališta na nekretnini.

Porezno tijelo ovlašteno je prikupljati podatke potrebne za dokazivanje činjenice stalnog stanovanja od drugih osoba koje raspolažu tim podacima, a osobito od osoba koje raspolažu podacima o korištenju dijelova infrastrukture.

U slučaju iz stavka 1. točke 2. ovoga članka smatra se da se nekretnina iznajmljuje na temelju ugovora o najmu za stalno stanovanje ako je u određenom poreznom razdoblju iznajmljena najmanje deset mjeseci.

U slučaju iz stavka 1. točke 7. ovoga članka stambena namjena nekretnine u smislu ovoga Zakona utvrđuje se na temelju postojanja infrastrukture ili opreme ili uređaja koji zamjenjuju priključak na infrastrukturu.

Za nekretnine iz stavka 1. točke 7. ovoga članka porezni obveznik dužan je dokazati da je onemogućena stambena namjena nekretnine.«

Članak 5.

Članak 8. mijenja se i glasi:

»Porezno tijelo donosi rješenje o porezu na nekretnine za svaku kalendarsku godinu prema stanju, namjeni i vlasništvu nekretnine utvrđenima na dan 31. ožujka godine za koju se utvrđuje porez.

Iznimno od stavka 1. ovoga članka, porezno tijelo neće donositi rješenje o porezu na nekretnine u slučaju kada se poreznog obveznika oslobađa od obveze poreza na nekretnine.

Obveznik poreza na nekretnine dužan je do 31. ožujka godine za koju se utvrđuje porez poreznom tijelu prijaviti promjenu podataka bitnih za utvrđivanje obveze plaćanja poreza na nekretnine, a osobito promjenu obračunske površine nekretnine odnosno promjenu namjene nekretnine koja utječe na obračun poreza ili dokaze koji utječu na ostvarivanje uvjeta za oslobođenje od plaćanja poreza na nekretnine.

Promjene koje nastanu tijekom godine, a od utjecaja su na utvrđivanje porezne obveze, primjenjuju se od sljedeće kalendarske godine.

Porez na nekretnine plaća se u roku od 15 dana od dana dostave rješenja o utvrđivanju poreza.

Žalba izjavljena na rješenje o utvrđivanju poreza na nekretnine ne odgađa izvršenje rješenja.«

Članak 6.

Članak 13. mijenja se i glasi:

»Grad Hvar poslove utvrđivanja, evidentiranja, nadzora, naplate i ovrhe poreza na potrošnju i poreza na nekretnine prenosi na Ministarstvo financija, Poreznu upravu po prethodnoj suglasnosti ministra financija (»Narodne novine«, broj 79/21).

Poreznoj upravi za obavljanje poslova iz stavka 1. ovoga članka pripada naknada u iznosu od 5 % ukupno naplaćenih prihoda.

Porezna uprava je dužna jedanput mjesečno, Gradu Hvaru dostavljati zbirna izvješća o utvrđenim i naplaćenim porezima.

Ovlašćuje se nadležnu organizaciju platnog prometa zaduženu za naplatu javnih prihoda da naknadu iz stavka 2. Poreznoj upravi obračuna i uplati u Državni proračun i to do zadnjeg dana u mjesecu za protekli mjesec.«

PRIJELAZNE I ZAVRŠNE ODREDBE

Članak 7.

Postupci utvrđivanja poreza započeti po odredbama Odluke o gradskim porezima Grada Hvara (»Službeni glasnik grada Hvara«, broj: 9/17), a koji nisu dovršeni do stupanja na snagu ove Odluke, dovršit će se prema odredbama navedene Odluke.

Članak 8.

Na postupak utvrđivanja, evidentiranja, nadzora, naplate i ovrhe poreza na nekretnine, kao i na druga pitanja koja nisu uređena ovom Odlukom, primjenjivat će se odredbe Zakona o lokalnim porezima (»Narodne novine« broj 15/16, 101/17, 114/22, 114/23 i 152/24).

Članak 9.

Ova Odluka objavit će se u »Narodnim novinama» i »Službenom glasniku Grada Hvara«, a stupa na snagu osmoga dana od dana objave u »Službenom glasniku Grada Hvara«.

Klasa: 410-01/25-01/02

Urbroj: 2181-2-02-25-3

Hvar, 21. veljače 2025.

Predsjednik
 Gradskog vijeća
 Jurica Miličić, mag. iur., v r.